በትግራይ ክልል የመድኃኒትና የሕክምና መገልገያዎች ስርጭት እንደሚካሄድ ተገለጸ
አንድ ሚሊየን ለሚጠጉ ስደተኞችም ድጋፍ እየተደረገላቸው ነው በጋዜጣው ሪፖርተር አዲስ አበባ፡- ከ16 ሚሊዮን ብር በላይ ወጪ የተደረገበት መድኃኒትና የሕክምና መገልገያ ቁሳቁስ ወደ ትግራይ ክልል እየተጓጓዘ ሲሆን፤ ከዛሬ ጀምሮም ይሰራጫል ተብሏል። በተያያዘም አንድ ሚሊየን ለሚሆኑ ስደተኞች አስፈላጊው ድጋፍ እየተደረገላቸው እንደሆነ ተገልጿል።መድኃኒቱና የሕክምና መገልገያው ከትናንት በስቲያ ጀምሮ ወደ መቀሌ፣ አዲግራትና ሽሬ ከተሞች በመጓጓዝ ላይ መሆኑ ታውቋል። በስፍራው እንደደረሰም በተለያዩ ሆስፒታሎችና ጤና ጣቢያዎች የሚሰራጭ ይሆናል። ወደ ስፍራው በመጓጓዝ ላይ ካሉት መድኃኒቶች መካከል ለስኳር ሕሙማን እንዲሁም ለእናቶችና ህጻናት ጤና አገልግሎት የሚውሉ መድኃኒቶች ይገኙበታል።የመድኃኒትና የሕክምና መገልገያዎቹ ስርጭት በኢትዮጵያ መድኃኒት አቅርቦት ኤጀንሲ በኩል በመጓጓዝ ላይ መሆኑ ታውቋል። ከዚህ ቀደም ለምዕራብና ደቡባዊ የትግራይ ዞኖች በአማራና አፋር የኤጀንሲው ቅርንጫፎች በኩል መድኃኒት መሰራጨቱ ይታወቃል።በክልሉ የተለያዩ አካባቢዎች የእለት ደራሽ ምግብና የተለያዩ ቁሳቁሶች በመዳረስ ላይ ሲሆኑ፤ የዕለት ደራሽ እርዳታ ትራንስፖርት ድርጅት ከ12ሺ በላይ ኩንታል ስንዴ በ30 የጭነት መኪናዎች አማካኝነት ወደ መቀሌ የተጓጓዘ መሆኑ ይታወቃል።የመሰረተ ልማት ተቋማት መልሶ ግንባታ እየተካሄደ ከመሆኑ ጋር ተያይዞም የኤሌክትሪክና የቴሌኮም አገልግሎት ወደ ስራ እየገቡ መሆኑም ታውቋል።በተያያዘ ዜና፣ በአሁኑ ወቅት በኢትዮጵያ የስደተኛ መጠለያ ውስጥ ለሚገኙ ከተለያዩ አገራት ማለትም ከደቡብ ሱዳን፣ ሶማሊያ፣ ኤርትራና ከሱዳን ተሰደው ለመጡ ሰዎች በ26 የስደተኞች መጠለያ ጣቢያ ለሚገኙ ወደ አንድ ሚሊየን ለሚጠጉ ስደተኞች አስፈላጊው ድጋፍ እየተደረገላቸው እንደሆነ የአስቸኳይ ጊዜ አዋጅ የመረጃ ማጣሪያ አስታወቀ።ኢትዮጵያ በምትከተለው ፖሊሲ አንጻር ስደተኞች ከስደተኞች መጠለያ ወጥተው ህግን በተከተለ አሰራር በፈቀዱት ቦታ እንዲኖሩ እያደረገች በመሆኗ በአሁኑ ሰዓት በኢትዮጵያ ከአንድ ሚሊየን በላይ ስደተኞች ተጠልለው እንደሚገኙ መረጃው አመላክቷል።ሆኖም የተሳሳተ መረጃ በመያዝ ኤርትራውያን ስደተኞች ከማይ ዓይኒ እና ሀሩሽ የስደተኛ መጠለያ ጣቢያዎች ህጋዊ አሰራርን ሳይከተሉ ወደ አዲስ አበባ መግባታቸውን ነው የአስቸኳይ ጊዜ አዋጅ ማጣሪያው የገለጸው። በአሁኑ ወቅት የህግ ማስከበር ዘመቻው በተጠናቀቀበት ትግራይ ክልልም ሆነ በሌሎች አካባቢዎች የስደተኛ ማቆያዎች ውስጥ የሚገኙ ሰዎች በሰላማዊ ሁኔታ ውስጥ እንደሚገኙ አመልክቷል።አዲስ ዘመን ታህሳስ 3/213 